ગાંધીનગર ચિલોડા પોલીસે ગઇકાલે રાતના સમયે હિંમતનગર- ચિલોડા હાઇવે પરથી એક બોલેરો કારને રોકીને તેમાં તપાસ કરતા રૂપિયા 20 હજારની કિંમતનો વિદેશી દારૂ અને બિયરનો જથ્થો જપ્ત કર્યો હતો. નવાઇની વાત એ હતી કે, જે બોલેરો કારને પોલીસે રોકીને તપાસ કરી હતી તે કાર પોલીસની પ્લેટ લગાવવામાં આવી હતી અને દારૂની હેરફેર કરનાર બે વ્યક્તિ પૈકી એક વ્યકિતએ પોલીસનો ડ્રેસ પહેર્યો હતો. આ અંગે પોલીસે ગુનો નોંધી, કાર અને દારૂ બીયરનો જથ્થો જપ્ત કરી વધુ તપાસ શરૂ કરી છે.